Rasmus Lund-Nielsen (M), 2023-12-05:
Tak for det.
Tak til Dansk Folkeparti for at fremsætte det her meget relevante forslag.
Hen over sommeren kunne vi bl.a. i Børsen læse overskrifter om, at drengene halter endnu mere bagefter pigerne i skolen, og Kommunernes Landsforening kunne også i sommer rapportere om en analyse, der viste, at karakterforskellene mellem piger og drenge ved afgangsprøverne var mere end fordoblet i pigernes favør siden 2011.
0,86 karakterpoint ligger pigerne foran drengene i 2022, og i 2011 hed tallet 0,38 karakterpoint.
Det er en stor udfordring, at vi har så stort et karaktergab mellem kønnene, og derfor deler Moderaterne til fulde den bekymring, som DF rejser i det her beslutningsforslag.
Frygten for at tabe drengene på gulvet er mere reel end nogen sinde før.
Jeg er selv far til to drenge, så derfor bekymrer det her mig også på et personligt plan.
Det går ikke, at drengene snakker så meget bagud, som de gør.
For spoler vi endnu en gang tiden tilbage til i sommer, havde vi i vores parti, Moderaterne, et sommergruppemøde, hvor vi fik lejlighed til at offentliggøre et forslag, der netop skulle gribe de elever, som halter fagligt bagefter.
Det var et forslag om intensiverede læringsforløb på små hold, som helt ligner det første konkrete tiltag blandt de muligheder, som beslutningsforslaget jo opremser man kan gøre.
Vores forslag er blevet en del af det folkeskoleudspil, som regeringen netop har præsenteret, og det medfører, at folkeskolerne får finansiering svarende til at kunne tilbyde de 10 pct. fagligt mest udfordrede ekstra undervisning på små hold i dansk og matematik i to lektioner om ugen året rundt fra 1.-9. klasse.
Det er altså et substantielt løft, der er tale om.
Det er ikke bare undervisning på små hold, men undervisning, der er skræddersyet til de faglige forudsætninger, som eleverne har.
Det handler om at møde de elever, der er udfordret, hvor de er, og hvis drengene er de mest udfordrede, vil det især være drengene, der får gavn af det her forslag.
Det er for mig at se et politisk svigt, at vi har accepteret den her udvikling, og at hovedsageligt drengebørn tabes på gulvet
, så det kommer vi også til at gøre noget ved.
Lad mig også nævne nogle flere ting i det her folkeskoleudspil, som måske kan adressere den her problemstilling.
For det første gør vi undervisningen, hvad undervisningsministern også nævnte, mere praktisk og anvendelsesorienteret.
Vi indfører erhvervspraktik til alle, og vi tilbyder eleverne juniormesterlæreforløb med 1-2 dage om ugen hos en virksomhed som alternativ til folkeskolens undervisning.
Vi laver forsøg med praktiske prøver og giver lærerne ekstra kompetencer inden for specialpædagogik og klasseledelse.
Vi giver bedre muligheder for tolærerordninger, der kan skabe mere ro i klasserne og give ekstra støtte til de elever, der har særlige behov.
Vi indfører mere valgfrihed, herunder teknologiforståelse som et obligatorisk valgfag.
Meget peger på, at hele det her udspil samlet set nok vil føre til, at drengene kommer til at profitere noget mere end pigerne.
Det kunne man i hvert fald forestille sig.
Så vi gør altså noget, der imødeser den her udfordring.
Jeg tror på, at de her tiltag vil være en positiv forandring, som man kommer til at kunne mærke positivt blandt drengene ude i vores folkeskole.
Flere understøttende læringsmiljøer er også noget, som ligger vores partiformand meget på sinde.
Man kan sige, at det er et af Moderaternes hjertebørn.
Vi har jo en politisk leder, som er manden bag Drengeakademiet, der igennem mere end 10 år har hjulpet hundredvis af drenge på kanten, så det giver god mening, at vi også prøver at gøre noget for, at vores folkeskole kan indrettes på en måde, der netop kan gribe de her drenge.
Det er noget, vi virkelig ser som en mærkesag i Moderaterne, og fordi vi netop allerede har taget alle de her initiativer i forhold til at efterkomme en stor del af de forslag, som bliver nævnt i beslutningsforslaget, stemmer vi ikke for, men vi støtter til fulde intentionen, og jeg vil også gerne takker for at rejse debatten.
Tak for ordet.